Polițiștii sunt în alertă, de patru zile, după dispariția unui bărbat din județul Buzău. În data de 13 mai 2024, oamenii legii au fost sesizați în legătură cu dispariția de la domiciliu a lui Florin Marangoci, un bărbat în vârstă de 61 de ani.
Se pare că acesta a plecat din apartamentul său din comuna Berca, fără a-și anunța familia, și nu a mai revenit până în prezent. Cei apropiați au dat alarma, iar la scurt timp autoritățile au demarat căutările.
Potrivit informațiilor oferite de familie, semnalmentele bărbatului dispărut sunt: înălțime – 180 cm, greutate - 100 kg, păr grizonant, ochi căprui. Din păcate, nu se cunosc informații despre vestimentația acestuia din momentul dispariției.
Alina, fiica lui Florin Marangoci, a postat pe rețelele sociale un anunț prin care cere sprijinul cetățenilor pentru găsirea tatălui ei.
„Marangoci Florin, dispărut de la domiciliu luni 13.05.2024, ora 8:30. Nu are la el telefon și nici documente. (...) Dispărut la orele dimineții în timp ce se plimba pe jos prin Berca. Daca cineva are orice informație vă rog să-mi scrieți, vă mulțumesc din suflet”, a scris fiica lui Florin Marangoci pe Facebook.
Orice persoană care poate oferi informații ce pot conduce la depistarea lui Florin Marangoci este rugată să apeleze Serviciul Unic 112, ori să anunțe cea mai apropiată secție de poliție.
Mai multe persoane din județul Buzău figurează pe lista celor dispăruți, publicată pe pagina de internet a Poliției Române.
Una dintre ele este Petcu Maria, care este de negăsit din primavara anului 2023. Potrivit anunțul de pe site-ul poliției Române, femeia a plecat voluntar de la domiciliul său și nu a mai revenit până în prezent. Nu se cunosc obiectele vestimentare purtate la momentul plecării.
Zilele trecute, Maria Sidonia, o fată de 13 ani a dispărut de acasă. Bunica a fost cea care a constatat lipsa copilei și i-a anunțat pe părinți. Când aceștia s-au convins că Maria Sidonia nu se află prin preajmă, au decis să sune la 112 pentru a-i anunța dispariția de acasă.